दो घंटे में पता चलेगा टीबी है या नहीं
इंदौर के अलावा अब अन्य शहरों के सरकारी अस्पतालों में भी यह पता लगाना आसान हो जाएगा कि किसी को टीबी की बीमारी है या नहीं। वह भी दो घंटे में। इतना ही नहीं, साधारण टीबी के अलावा एमडीआर (मल्टी ड्रग रेजिस्टेंस) टीबी की जांच भी इतने ही समय में होे जाएगी। यह सुविधा मिलेगी “सीबी नाट’ नामक मशीन से। इस मशीन में बलगम (स्पूटम) की जांच कर पता लगाया जा सकेगा कि किस दवा के प्रति मरीज में प्रतिरोधकता पैदा हो गई है। अब तक टीबी की जांच रिपोर्ट तीन से 15 दिन में आती थी।
पायलट प्रोेजेक्ट के तहत मल्हारगंज टीबी अस्पताल में यह मशीन लगाई जा चुकी है। इस सुविधा वाला यह प्रदेश का पहला अस्पताल है। अब 16 दूसरे जिलों में भी इसे लगाया जा रहा है। संभवत: जनवरी तक काम पूरा हो जाएगा। इसके बाद छह महीने में 13 अन्य जिलों में भी मशीन लगाई जाएगी। यह जानकारी राज्य क्षय अधिकारी डॉ. अतुल खराटे ने दी है। वे गुरुवार को सीईटीआई (कोलेबोरेशन फॉर एलिमिनेशन टीबी फ्रॉम इंडिया) के वार्षिक समारोह में शामिल होने आए थे।
ऐसे काम करती है मशीन
सीबी नॉट यानी कार्टरेज बेस्ड न्यूक्लिक एसिड एम्प्लीफिकेशन टेस्ट के लिए फ्रीजनुमा मशीन होती है। इसमें मरीज का स्पूटम कार्टरेज के साथ रखते है। डेढ़ से दो घंटे में रिपोर्ट मिल जाती है। प्राइवेट लैब में इस जांच के दो से चार हजार रुपए लगते हैं, जबकि सरकारी अस्पताल में यह नि:शुल्क जांच की जाएगी।
hin_Deva hin_Deva hin_Deva hin_Deva hin_Deva